als_Latn dik_Latn sag_Latn
Për presidentin e skuadrës së Skënderbeut, Ardjan Takaj, shorti i hedhur dje në Nion të Zvicrës për Ligën e Europës është deri diku i pranueshëm. Madje, numri një i korçarëve e nis me batutë prononcimin e tij për “Panorama Sport”.
“Paskemi një lidhje shumë të ngushtë me Kazakistanin ne shqiptarët, pasi çdo vit një nga ekipet shqiptare ka luajtur në Kazakistan”, tha Takaj duke iu referuar ndeshjes së turit të dytë, që me shumë mundësi do t’u vërë përballë korçarëve ekipin e Kairat Almati. Sa i takon ndeshjes së parë me modestët e Andorrës, Takaj ka thënë:
“Shorti i turit të parë ishte ashtu siç pritej për shkak të koeficientit dhe jemi të kënaqur nga kundërshtari që ka ‘peshkuar fati’. Sigurisht do shumë kujdes dhe jo nënvlerësim, por është një rival i kalueshëm.
Në turin e dytë jemi disi të mërzitur nga shorti, pasi si pasojë e renditjes në vazon e favoritëve mund të kishim një rrugëtim më të lehtë, por nuk është problem”, vazhdoi presidenti i bardhekuqve.
Ecuria e Skënderbeut në Europë ka qenë shumë pozitive dhe, sipas Takajt, ky është një fakt pozitiv që tregon se ekipi i tij mund t’ia dalë. “Skënderbeu është mësuar të luajë me klube shumë më të mëdha dhe më të forta në Europë dhe ia ka dalë mbanë.
Kemi eksperiencën e duhur për të përballuar ndeshje të tillë, por duhet thënë se në të tilla nivele nuk ka kundërshtarë të lehtë. Largësia është disi problem, pasi shkakton lodhje te lojtarët, por do të dimë të përballojmë”, tha Takaj, i cili ka konfirmuar edhe njëherë tjetër objektivin e ekipit të tij për të shkuar sa më larg në ndeshjet e Europës.
“Ne jemi duke ndërtuar një ekip cilësor dhe normalisht do të ketë ndryshime dhe përforcime nga njëra fazë në tjetrën. Ju siguroj se Skënderbeu do të jetë një skuadër cilësore, pasi duam të shkojmë sa më larg në Europë”, ka mbyllur Takaj.
als_Latn als_Latn als_Latn als_Latn als_Latn als_Latn als_Latn